Katrin Karisma
Katrin Karisma-Krumm (1966–1974 Katrin Jakobi; sündinud 21. augustil 1947 Tallinnas) on eesti näitleja ja laulja (sopran). Ta lõpetas 1965. aastal Tallinna 21. keskkooli ja 1968. aastal Tallinna Riikliku Konservatooriumi lavakunstikateedri III lennu. Ta on õppinud ka Eesti NSV Riikliku Filharmoonia estraadistuudios. Katrin Karisma oli aastatel 1968–1998 rahvusooper Estonia solist, seejärel Vana Baskini teatri näitleja, hiljem vabakutseline. Katrin Karisma on Eesti Teatriliidu ja Eesti Näitlejate Liidu liige, ühtlasi ka viimase auliige, ning Eesti Solistide Liidu liige. Karisma on mänginud-laulnud peamiselt Estonia muusikalavastustes, kuid ka paljudes telelavastustes, kuuldemängudes, filmides ja kontserdilavadel (ka välismaal). Ta on lugenud sisse audioraamatuid vaegnägijatele. 2000. aastast kuulub Karisma Reformierakonda. Seoses Ülle Rajasalu määramisega Harju maavanemaks oli ta aastatel 2009–2010 XI Riigikogus asendusliige. 2001. aastast töötas Karisma Radisson SASi hotelli vastavatud Casino Victoria programmijuhina. Karisma on töötanud projektijuhina ka kirjastuses Ilo. Pensionipõlves peab ta kodukohvikut Ilusa Ilma Kohvik ja juhib kaks korda kuus Terviseraadio saadet. Kõige selle kõrvalt on ta jätkanud esinemist teatrilavastustes ja meelelahutusüritustel. 2022. aasta kevadhooajal osales ta TV3 meelelahutussaates "Maskis laulja", kus esines Ööliblikana.